АҞӘА, мшаԥымза 13 — Sputnik. Аԥсны Ахада Рауль Ҳаџьымбеи Урыстәыла Адәныҟатәи аусқәа рминистр Сергеи Лаврови рофициалтә еиԥылара мҩаԥысраны иҟоуп мшаԥымза 19 рзы Аԥсны Ахада Иусбарҭаҟны. Аиԥылараҟны иазыԥхьагәаҭоуп Аԥсныи Урыстәылеи реизыҟазаашьақәа рылацәажәара.
Абри атәы аанацҳауеит Аԥсны Ахада иофициалтә маҵзура.
Уаанӡа Урыстәыла Адәныҟатәи аусқәа рминистрра аофициалтә хаҭарнак Мариа Захарова илҳәахьан мшаԥымза 18 рзы Аҟәа имҩаԥысраны иҟоуп Аԥсны иҟоу Урыстәыла Ацҳаражәҳәарҭа ахыбра ҿыц официалла аартра, ацеремониа ихы алаирхәуеит Урыстәыла Адәныҟатәи аусқәа рминистр Сергеи Лавров ҳәа.
Захараова лажәақәа рыла, Аԥсны имҩаԥысраны иҟоу Аԥсны Ахада Рауль Ҳаџьымбеи Урыстәыла Адәныҟатәи аусқәа рминистр Сергеи Лаврови реиԥылара иазыԥхьагәанаҭоит аҩ-тәылак рыбжьара аизыҟазаашьақәа ԥхьаҟагьы хра рыманы рыҿиара ҳәа.